ན་གཞོན་སྙན་ངག་པ་སྙིང་མིག་ལགས་ནི།ཁམས་ལྷ་ཐོག་ཡུལ་དུ་སྐྱེས་ཤིང་།ཆུང་དུས་ནས་སྒྱུ་རྩལ་རྩོམ་རིག་གི་ལམ་ཁར་བསྙེགས་ཞོར་ནང་དོན་རིག་པའི་གཞུང་ལུགས་ལ་བསླབས།༢༠༠༤ལོར་རྒྱ་གར་དུ་འབྱོར་རྗེས་ཁམས་པ་སྒར་འབྲུག་མཐོ་སློབ་ཏུ་གཞུང་ཆེན་ཁག་ལ་ཐོས་བསམ་རྣལ་མ་བགྱིས།༢༠༡༢ལོར་སྙན་དེབ་ཐོག་མ་དབྱངས་ཅན་དགྱེས་པའི་ཟུར་མིག་བཏོན།༢༠༡༣ས་རཱ་མཐོ་སློབ་ཏུ་ཞུགས།སྙན་ངག་འགྲན་བསྡུར་ཐེངས་བཅུ་ཙམ་ལས་ཕུལ་བྱུང་སྙན་ངག་ཨང་དང་པོའི་གཟེངས་བསྟོད་ཐོབ་པ་མ་ཟད།ཕུལ་བྱུང་གི་སྙན་ངག་པ་ཞེས་པའི་མཚན་སྙན་ཐོབ།༢༠༡༤སྙན་དེབ་གཉིས་པ་སྙུ་གུའི་རྐང་རྗེས་བཏོན།དེ་སྔོན་ཁོང་གིས་བྲིས་པའི་སྙན་ངག་སྟོང་ཕྲག་ལས་བརྒལ།ས་རཱ་མཐོ་སློབ་ནས་ལོ་འཁོར་ཡིག་རྒྱུགས་སྐབས་རྟག་པར་ཨང་དང་པོའི་བྱ་དགའ་བླངས།ད་དུང་ཁོང་གིས་རྩོམ་བསྒྲིགས་གནང་བའི་དཔེ་དེབ་ལྔ་དང་།ད་ལྟ་སྒྲིག་བཞིན་པའི་རྒྱལ་བ་མདོ་ཁམས་པའི་གསུང་འབུམ་པོད་སུམ་ཅུ་ལོངས་པ་ཡོད།